SL Uradni list Evropske unije L 187/14

UREDBA KOMISIJE (ES) št. 1042/2006

z dne 7. julija 2006

o podrobnih pravilih za izvajanje člena 28(3) in (4) Uredbe Sveta (ES) št. 2371/2002 o ohranjevanju in trajnostnem izkoriščanju ribolovnih virov v okviru skupne ribiške politike

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (1), in zlasti člena 28(6) Uredbe,

ob upoštevanju naslednjega:

(1) Člen 28(6) Uredbe (ES) št. 2371/2002 določa, da je treba sprejeti podrobna pravila za izvajanje člena 28(3) in (4) navedene uredbe.

(2) Treba je določiti pogoje, pod katerimi lahko države članice izvajajo inšpekcijske preglede ribiških plovil v vseh vodah Skupnosti zunaj voda pod njihovo suverenostjo in v mednarodnih vodah, kot je določeno v členu 28(3) Uredbe (ES) št. 2371/2002.

(3) Člen 28(4) Uredbe (ES) št. 2371/2002 določa, da mora Komisija določiti seznam inšpektorjev Skupnosti, inšpekcijskih plovil, inšpekcijskih letal ter drugih inšpekcijskih sredstev, pooblaščenih za izvajanje pregledov v skladu s poglavjem V navedene uredbe v vodah Skupnosti in na ribiških plovilih Skupnosti. Primerno je, da so navedeni inšpektorji Skupnosti lahko imenovani za izvajanje posamičnega nadzora in inšpekcijskih programov, sprejetih v skladu s členom 34c Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike (2).

(4) Treba je določiti pogoje, pod katerimi lahko inšpektorji Skupnosti izvajajo inšpekcijske preglede v vodah Skupnosti in preglede ribiških plovil Skupnosti v skladu s členom 28(4) Uredbe (ES) št. 2371/2002.

(5) Ukrepi, predvideni s to uredbo, so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

POGLAVJE I

INŠPEKCIJSKI PREGLEDI DRŽAV ČLANIC

Člen 1

Inšpekcijski pregledi plovil, ki plujejo pod zastavo države članice, ki opravi inšpekcijski pregled

1. Država članica, ki namerava pregledati ribiška plovila Skupnosti, ki plovejo pod njeno zastavo („država članica, ki opravi inšpekcijski pregled“) v vodah Skupnosti pod jurisdikcijo druge države članice („obalna država članica“), v skladu s prvim pododstavkom člena 28(3) Uredbe (ES) št. 2371/2002, o svoji nameri obvesti zadevno obalno državo članico.

2. Predhodno obvestilo iz odstavka 1 vsebuje naslednje podatke:

(a) ime in klicni znak inšpekcijskega plovila;

(b) ocenjeno točko in čas vstopa v vode pod jurisdikcijo obalne države članice.

3. Po predhodnem obvestilu iz odstavka 1 obalna država članica zaradi operativnega usklajevanja obvesti nadzorujočo državo članico o vsaki nadzorni dejavnosti, ki se v danem trenutku izvaja v ustreznem območju.

Člen 2

Inšpekcijski pregled plovil, ki plujejo pod zastavo druge države članice ali tretje države

1. Država članica, ki namerava pregledati ribiška plovila, ki plovejo pod zastavo druge države članice ali tretje države v vodah Skupnosti pod jurisdikcijo druge države članice, v skladu s točko (a) drugega pododstavka člena 28(3) Uredbe (ES) št. 2371/2002, zaprosi zadevno obalno državo članico za dovoljenje. Navedena zahteva vključuje podatke iz člena 1(2) te uredbe.

2. Zadevna obalna država članica v 24 urah od trenutka predložitve zahtevka odloči ali dovoli inšpekcijski pregled in o tem takoj obvesti nadzorujočo državo članico. O odločitvi se obvesti tudi Komisija ali organ, ki ga Komisija imenuje v ta namen.

3. Pogoji, pod katerimi lahko država članica pregleda ribiška plovila, ki plovejo pod zastavo druge države članice ali tretje države v vodah Skupnosti pod jurisdikcijo druge države članice, v skladu s točko (b) drugega pododstavka člena 28(3) Uredbe (ES) št. 2371/2002, so določeni s pravili, ki določajo nadzor in zadevni inšpekcijski program.

Člen 3

Kontaktne točke

1. Države članice imenujejo pristojni organ, ki je kontaktna točka za:

(a) izdajo in prejem predhodnih obvestil v skladu s členom 1;

(b) izdajo in prejem zahtev in odločitev v skladu s členom 2.

2. Kontaktna točka iz odstavka 1 je na voljo 24 ur na dan.

3. O kontaktnih podatkih imenovanega pristojnega organa se uradno obvesti Komisijo in druge države članice.

4. Komisija določi svojo kontaktno točko za sporočanje v skladu s to uredbo.

Člen 4

Obveznost poročanja

1. Po inšpekcijskih pregledih, ki jih izvede država članica v vodah Skupnosti pod jurisdikcijo druge države članice v skladu s členoma 1 in 2, država članica, ki opravi inšpekcijski pregled, zadevni obalni državi članici predloži dnevno poročilo o svojih dejavnostih.

2. Če se na podlagi inšpekcijskega pregleda, izvedenega v skladu s členoma 1 in 2, ugotovi kršitev, država članica, ki opravi inšpekcijski pregled, obalni državi članici takoj predloži povzetek poročila o inšpekcijskem pregledu. Popolno poročilo o inšpekcijskem pregledu se v 7 dneh od datuma inšpekcijsega pregleda predloži obalni državi članici in državi članici zastave.

3. Inšpekcijsko poročilo, ki se sestavi po inšpekcijskem pregledu ribiškega plovila Skupnosti v mednarodnih vodah v skladu s tretjim pododstavkom člena 28(3) Uredbe (ES) št. 2371/2002, se predloži državi članici zastave v 7 dneh od datuma inšpekcijskega pregleda. Če se na podlagi inšpekcijskega pregleda ugotovi kršitev, država članica, ki opravi inšpekcijski pregled, takoj predloži povzetek poročila o inšpekcijskem pregledu državi članici zastave, katere plovilo se je pregledalo.

4. Odstavek 3 ne posega v pravila, ki so določena z mednarodnimi sporazumi na področju ribištva.

5. Dnevna poročila iz odstavka 1 in inšpekcijska poročila iz odstavkov 2 in 3 se na zahtevo predložijo Komisiji ali organu, ki ga Komisija imenuje v ta namen.

POGLAVJE II

INŠPEKTORJI SKUPNOSTI IN INŠPEKCIJSKA SREDSTVA

Člen 5

Imenovanje inšpektorjev Skupnosti in inšpekcijskih sredstev

1. Države članice imenujejo inšpektorje Skupnosti, inšpekcijska plovila, inšpekcijska letala ter druga sredstva inšpekcije, ki se vključijo na seznam, ki ga sestavi Komisija v skladu s členom 28(4) Uredbe (ES) št. 2371/2002.

2. Države članice zagotovijo, da inšpektorji Skupnosti, ki so imenovani, izpolnjujejo naslednje pogoje:

(a) so ribiški inšpektorji v državah članicah;

(b) imajo temeljite izkušnje na področju nadzora ribištva;

(c) odlično poznajo ribiško zakonodajo Skupnosti;

(d) imajo zelo dobro znanje enega uradnega jezika Skupnosti in zadovoljivo znanje drugega uradnega jezika;

(e) so fizično sposobni opravljati svoje naloge;

(f) so opravili potrebno usposabljanje v zvezi z varnostjo na morju.

Člen 6

Seznam inšpektorjev Skupnosti in inšpekcijskih sredstev

1. Države članice do 31. oktobra 2006 Komisijo elektronsko obvestijo o imenovanju inšpektorjev, inšpekcijskih plovilih, inšpekcijskih letalih ter drugih inšpekcijskih sredstvih.

2. Na podlagi obvestil držav članic Komisija do 31. decembra 2006 sestavi seznam inšpektorjev Skupnosti, inšpekcijskih plovil, inšpekcijskih letal ter drugih inšpekcijskih sredstev, pooblaščenih za izvajanje inšpekcijskih pregledov v skladu s členom 28(4) Uredbe (ES) št. 2371/2002.

3. Po oblikovanju začetnega seznama države članice do 31. oktobra vsako leto obvestijo Komisijo o kakršni koli spremembi, ki jo želijo uvesti naslednje koledarsko leto. Komisija skladno s tem spremeni seznam do 31. decembra vsako leto.

4. Seznam sprememb se objavi na uradni spletni strani Komisije ali organa, ki ga Komisija imenuje v ta namen.

Člen 7

Naloge inšpektorjev Skupnosti

1. Brez poseganja v osnovno odgovornost obalnih držav članic izvajajo inšpektorji Skupnosti inšpekcijske preglede v skladu s poglavjem V Uredbe (ES) št. 2371/2002 v vseh vodah Skupnosti in vseh ribiških plovil.

2. Inšpektorji Skupnosti se lahko imenujejo za:

(a) izvajanje posamičnega nadzora in nadzornih programov, sprejetih v skladu s členom 34c Uredbe (EGS) št. 2847/93;

(b) mednarodne programe za nadzor ribištva in inšpekcijskih pregledov, kjer mora Skupnost priskrbeti inšpektorje in nadzor; ali

(c) inšpekcijske programe, ki se razvijejo med državami članicami v skladu s členom 34b(2) Uredbe (EGS) št. 2847/93.

Člen 8

Pristojnosti in obveznosti inšpektorjev Skupnosti

1. Za opravljanje svojih nalog in v skladu z odstavkom 2 imajo inšpektorji Skupnosti enake pristojnosti in obveznosti kot ribiški inšpektorji držav članic, v kateri se izvaja inšpekcijski pregled, zlasti glede dostopa do vseh površin na krov ribiških plovil Skupnosti in katerih koli drugih plovil, ki izvajajo dejavnosti, povezane s skupno ribiško politiko.

2. Inšpektorji Skupnosti nimajo policijskih in izvršilnih pooblastil zunaj ozemlja ali izven voda Skupnosti pod suverenostjo in jurisdikcijo njihove države članice izvora.

3. Inšpektorji Skupnosti predložijo pisno pooblastilo. V ta namen imajo identifikacijski dokument, ki ga izda Komisija ali organ, ki ga Komisija imenuje v ta namen, ki dokazuje njihovo identiteto in službeni položaj.

4. Države članice nudijo Komisiji tako pomoč, kot jo potrebuje za izpolnitev svojih nalog.

Člen 9

Poročila o inšpekcijskih pregledih in nadzoru

1. Inšpektorji Skupnosti zadevni obalni državi članici predložijo dnevno poročilo o svojih dejavnostih, vključno z imenom in identifikacijsko številko vsakega plovila in vrsto izvedenega inšpekcijskega pregleda.

2. Če se na podlagi inšpekcijskega pregleda ugotovi kršitev, inšpektorji takoj predložijo povzetek poročila o inšpekcijskem pregledu obalni državi članici ali, če se inšpekcijski pregled izvede v vodah zunaj Skupnosti, državi, pod katere zastavo pluje pregledano plovilo. Popolno poročilo o inšpekcijskem pregledu predložijo v 7 dneh od datuma inšpekcijskega pregleda.

3. Inšpektorji Skupnosti kopijo poročila o popolnem inšpekcijskem pregledu predložijo državi zastave, katere plovilo se je pregledalo, v 7 dneh od datuma inšpekcijskega pregleda.

4. Dnevna poročila in poročila o inšpekcijskem pregledu iz odstavkov 1 in 2 se na zahtevo predložijo Komisiji ali organu, ki ga Komisija imenuje v ta namen.

Člen 10

Spremljanje poročil

1. Države članice upoštevajo in ukrepajo v zvezi s poročili, ki jih predložijo inšpektorji Skupnosti v skladu s členom 9(2), enako kot upoštevajo in ukrepajo v zvezi s poročili svojih lastnih inšpektorjev.

2. Da se omogočijo pravni ali upravni postopki, država članica izvora inšpektorja Skupnosti sodeluje z državo članico, ki ukrepa v zvezi s poročilom, ki ga predloži inšpektor Skupnosti.

3. Na zahtevo mora inšpektor Skupnosti pomagati in dati podatke v postopku za ugotavljanje kršitev, ki ga izvede katera koli država članica.

POGLAVJE III

DOSTOP DO INFORMACIJ

Člen 11

Dostop do informacij

1. V okviru inšpekcijskih pregledov, izvedenih v skladu s členom 28(3) in (4) Uredbe (ES) št. 2371/2002, imajo inšpektorji držav članic in inšpektorji Skupnosti takojšnji dostop do vseh informacij in dokumentov, zlasti do podatkov glede nadzora, vključno s podatki, pridobljenimi s satelitskim nadzornim sistemom, ki so potrebni za opravljanje njihovih nalog, v enaki meri in pod enakimi pogoji kot inšpektorji države članice, v kateri se izvaja inšpekcijski nadzor.

2. Dostop do informacij iz odstavka 1 je omejen glede na namen, obdobje in geografsko območje zadevnega inšpekcijskega pregleda.

3. Podatki pridobljeni v okviru tega člena se obravnavajo zaupno in se lahko uporabljajo edino za namene, za katere so pridobljeni.

POGLAVJE IV

KONČNE DOLOČBE

Člen 12

Začetek veljavnosti

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. julija 2006 Za Komisijo Joe BORG Član Komisije

(1) UL L 358, 31.12.2002, str. 59.

(2) UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 768/2005 (UL L 128, 21.5.2005, str. 1).